Document ID: 32005D0377

ROZHODNUTIE RADY
z 10. mája 2005,
ktorým sa mení a dopĺňa rozhodnutie 1999/70/ES o externých audítoroch národných centrálnych bánk, pokiaľ ide o externých audítorov Nationale Bank van België/Banque Nationale de Belgique a Bank of Greece
(2005/377/ES)
RADA EURÓPSKEJ ÚNIE,
so zreteľom na Protokol o štatúte Európskeho systému centrálnych bánk a Európskej centrálnej banky, pripojeného k Zmluve o založení Európskeho spoločenstva, a najmä na jeho článok 27 ods. 1,
so zreteľom na odporúčania Európskej centrálnej banky ECB/2005/7 a ECB/2005/8 zo 7. apríla 2005 Rade Európskej únie o externých audítoroch Bank of Greece (1) a Nationale Bank van België/Banque Nationale de Belgique (2),
keďže:
(1)
Účty Európskej centrálnej banky (ďalej len „ECB“) a národných centrálnych bánk Eurosystému majú overovať nezávislí externí audítori odporúčaní Radou guvernérov ECB a schválení Radou Európskej únie.
(2)
Mandát súčasného externého audítora Nationale Bank van België/Banque Nationale de Belgique (ďalej len „NBB/BNB“) skončil a nebude obnovený. Preto je nevyhnutné vymenovať externého audítora od finančného roku 2005.
(3)
NBB/BNB vybrala spoločnosť Ernst & Young Bedrijfsrevisoren/Réviseurs d’Entreprises ako svojho nového externého audítora v súlade so svojimi pravidlami verejného obstarávania a ECB je toho názoru, že vybraný audítor spĺňa požiadavky nevyhnutné na vymenovanie.
(4)
Rada guvernérov ECB odporučila, aby mandát tohto externého audítor bol tri roky a mohol sa jedenkrát obnoviť.
(5)
Podľa gréckeho práva nemôže byť ten istý externý audítor vymenovaný na viac ako štyri finančné roky. Mandát Charalambosa Stathakisa, ktorý je jedným z dvoch súčasných externých audítorov, nemožno preto obnoviť. Bank of Greece si môže ponechať spoločnosť Ernst & Young (Hellas) Certified Auditors SA ako svojho externého audítora za podmienky, že sa zmení zodpovedný partner.
(6)
Bank of Greece rozhodla, že spoločnosť Ernst & Young (Hellas) Certified Auditors SA by mala byť jej jediným externým audítorom na finančný rok 2005 a ECB zastáva názor, že uvedená spoločnosť spĺňa požiadavky nevyhnutné na takéto vymenovanie.
(7)
Rada guvernérov ECB odporučila, aby existujúci mandát tohto externého audítora pokračoval a s možnosťou obnovenia na jeden rok.
(8)
Je vhodné postupovať podľa odporúčaní Rady guvernérov ECB, a zodpovedajúcim spôsobom zmeniť a doplniť rozhodnutie Rady 1997/70/ES (3),
ROZHODLA TAKTO:
Článok 1
Článok 1 ods. 1 rozhodnutia 1999/70/ES sa nahrádza takto:
„1. Spoločnosť Ernst & Young Bedrijfsrevisoren/Réviseurs d’Entreprises sa týmto schvaľuje ako externý audítor Nationale Bank van België/Banque Nationale de Belgique od finančného roku 2005 na obdobie troch rokov, s možnosťou obnoviť toto obdobie jedenkrát.“
Článok 2
Článok 1 ods. 12 rozhodnutia 1999/70/ES sa nahrádza takto:
„12. Spoločnosť Ernst & Young (Hellas) Certified Auditors SA sa týmto schvaľuje ako externý audítor Bank of Greece na finančný rok 2005 na obdobie jedného roka s možnosťou obnovenia na jeden rok.“
Článok 3
Toto rozhodnutie sa oznámi ECB.
Článok 4
Toto rozhodnutie sa uverejní v Úradnom vestníku Európskej únie.
V Bruseli 10. mája 2005

Labels: 2
18
4